ועדת החינוך, התרבות והספורט, כנסת 17, פרוטוקול מספר 470, 2008-07-08 12:30

מיכאל מלכיאור: אני פותח את ישיבת ועדת החינוך, התרבות והספורט.

מיכאל מלכיאור: כבוד השרה, חברי הכנסת והאורחים המכובדים.

מיכאל מלכיאור: אנחנו בשידור כך שכל תושבי מדינת ישראל צופים בנו וראוי שיראו שאנחנו בכנסת מתנהלים כראוי.

מיכאל מלכיאור: אחרי הפתיחה של השרה יש כבר 50 אנשים שביקשו את רשות הדיבור.

מיכאל מלכיאור: אנחנו ננסה לאפשר לכל אחד, אבל כל אחד יוגבל בשלוש דקות ואני אהיה קשה בניגוד לנוהג שלי כי הנושא הוא נושא באמת חשוב אבל נושא טעון.

מיכאל מלכיאור: כאמור, השרה תתחיל בהצגה כדי שנדע על מה אנחנו מדברים כאן, איך הרפורמה מיושמת, ולאחר מכן נשמע את חברי הכנסת כי כמובן שלחברי הכנסת יש זכות קדימות בבניין, נשמע לאחר מכן את המורים שתמיד יש להם זכות קדימות בוועדה שלנו ואת האורחים האחרים שהגיעו לכאן.

יולי תמיר: בוקר טוב.

יולי תמיר: אני שמחה על הדיון הזה שאנחנו מקיימים.

יולי תמיר: כפי שהתבקשנו ודיברנו גם בסיכום ישיבתנו הקודמת, שלא זכור לי בדיוק מתי היא הייתה, אבל סיכמנו שנגיש לוועדה דוח על התקדמות היישום וההיערכות של משרד החינוך.

יולי תמיר: הכנו מצגת שמסבירה את התהליך ואני אציג אותה באופן קצר ולאחר מכן אבקש משני הגורמים המרכזיים שעוסקים בהטמעת הרפורמה – המשנה למנכ"לית, דוקטור איציק תומר ומוטי מרוז – להסביר את התהליך אותו עוברים.

יולי תמיר: אלה הם האנשים שנמצאים בשטח והם אלה שעובדים עם בתי הספר ועם ראשי המחוזות בשטח.

יולי תמיר: כמובן שאחר כך נשמח להיכנס לתהליך של שאלות ותשובות.

יולי תמיר: כדי שנהיה מעודכנים אני רוצה לומר שקיבלתי עכשיו נייר לפיו אנחנו החלטנו להכניס בשנה הבאה לאופק חדש עוד 450 בתי ספר.

יולי תמיר: כרגע אנחנו נמצאים במצב שיש לנו 444 בתי ספר סגורים – זאת אומרת, בשלבים כאלה ואחרים אבל כבר בשלבי הטמעה – ויש לנו עוד רשימה של למעלה מ-100 בתי ספר שרוצים להיכנס ואנחנו עכשיו בתהליך של החלטה איזה מבין בתי הספר ייכנסו.

יולי תמיר: אין לנו עוד הרבה מרחב אבל במרחב שיש לנו, אנחנו נשתדל להכניס.

יולי תמיר: יש דרישה של ערים שלמות להיכנס לרפורמה.

יולי תמיר: נתנו קדימות – בהמשך למה שאמרנו בישיבת הוועדה הקודמת – לפריפריה כך שדימונה נכנסה, ירוחם נכנסה ונצרת עילית נכנסה.

יולי תמיר: יש דרישה מאוד חזקה בטבריה וננסה לעזור כי טבריה היא עיר שזקוקה לסיוע.

יולי תמיר: כך גם נהריה.

יולי תמיר: הלכנו למקומות שאנחנו חושבים שהמהלך נדרש ביותר אבל נצטרך בסוף להשאיר בתי ספר מחוץ לרשימה כי לא נוכל לכלול את כולם.

יולי תמיר: התחייבנו שנכניס השנה מספר מסוים.

יולי תמיר: דרך אגב, נדמה לי שזה גם נכון מבחינתנו כי תהליך ההטמעה הליווי הוא תהליך שדורש הרבה מאוד וצמרת המשרד, אני מוכרחה לומר, אני מברכת ומודה להם כל יום כי הם עושים עבודה יוצאת מהכלל, הרבה מעל ומעבר למה שהיה אפשר לצפות.

יולי תמיר: הרבה אנשים אמרו לי שאי אפשר להניע מהלכים בחינוך והמערכת איטית, אבל אני מוכרחה לומר שקרה כאן מהלך כל כך מהיר כאשר יש לנו 313 בתי ספר השנה ועוד 450 בשנה הבאה.

יולי תמיר: שליש מהמערכת נכנס תוך פחות משנתיים.

יולי תמיר: זה כמובן מאוד משמח וזה מראה שהרצון לעשות שינוי הוא מאוד משמעותי.

יולי תמיר: אני כמובן מייחסת את זה גם לשותפות היפה שיש לנו עם הסתדרות המורים.

יולי תמיר: העובדה שההטמעה נעשית יחד אתם, בשיתוף אתם ובהבנה, בהחלט תורמת לתחושה שלנו שאנחנו עושים את המהלך הזה בצורה טובה.

יולי תמיר: יושבים כאן גם נציגי השלטון המקומי ואנחנו עושים את התהליך הזה יחד אתם.

יולי תמיר: לראשי העיריות יש תפקיד מכריע ואני מוכרחה לומר שאני מאוד מאוד מעריכה את הדרך בה ראשי העיריות הפכו שותפים אמיתיים למהלך הזה.

יולי תמיר: עדנה מייצגת כאן את השלטון המקומי ואני מודה גם להם.

יולי תמיר: אילן מייצג את ראשי מחלקות החינוך.

יולי תמיר: כל הגורמים הללו שותפים לתהליך חסר תקדים בהיקפו, אותו אנחנו מבקשים להציג במצגת שהכנו.

רונית תירוש: אני מבקשת שתי הערות לסדר, אדוני היושב-ראש.

רונית תירוש: קודם כל, אני מקווה שלא אקלקל את האווירה החגיגית אבל נדמה לי שהדיון הזה, לפחות מבחינתי, נערך גם על פי בקשתי ואולי היו עוד בקשות, לא כדי לשמוע עדכון, למרות שאין לי בעיה לשמוע אותו.

רונית תירוש: הדיון לא תוכנן כעדכון קבוע לוועדה על מה שקורה באופק חדש אלא אני מחזיקה בידי רק חלק מהפניות הרבות שהיו אלי של התנגדויות, של כעסים, של מרירות שקיימת במערכת כתוצאה משילוב אופק חדש וזאת מסיבות כאלה ואחרות.

רונית תירוש: אני לא יודעת מה מסגרת הדיון מבחינת משך הזמן, אבל חשוב מאוד שיהיה יותר זמן לשמוע את הבעיות שעולות מהשטח על מנת שהרפורמה הזאת אכן תתנהל באופן מיטבי או לפחות יותר טוב ממה שהיא מתנהלת כרגע.

רונית תירוש: לפחות מבחינתי זו הייתה מטרת הדיון ואני מבקשת להשאיר מספיק זמן לנושא הזה.

רונית תירוש: אני השקעתי זמן רב בקריאת החומר.

רונית תירוש: לא הבאתי אתי את היתר, מאחר שפשוט נגמר הדיו במדפסת.

יולי תמיר: אני רוצה במהירות לעדכן את הציבור שלא כולו מכיר את הפרטים ולעבור על הדברים הבסיסיים.

יולי תמיר: לאחר מכן נדבר בעיקר על הדרך בה המערכת נערכת לקראת היישום.

יולי תמיר: כפי שאתם יודעים, הרפורמה משנה את שבוע העבודה של המורים.

יולי תמיר: מהמעקב שיש לנו אחר בתי הספר, למדנו שהעניין של השעות הפרטניות אכן עונה על כל הציפיות שהיו לנו.

יולי תמיר: אני מוכרחה לומר שכאשר בנינו את המתווה לרפורמה, לא עד כדי כך היה ברור לנו שנצליח בפרק זמן יחסית מאוד קצר – בתי הספר שנכנסו ברובם אפילו לא עבדו שנה במסגרת הרפורמה – לראות שיפור כל כך משמעותי.

יולי תמיר: אנחנו מחכים לראות את הממצאים הראשונים ההשוואתיים השנה כך שנתחיל לראות השפעה תהליכית, אבל יש כאן מורים ומנהלים שהם כבר חוו את החוויה, ואם יתאפשר להם, הם יוכלו לתאר את התהליך.

יולי תמיר: אני חושבת שאנחנו רואים שלושה דברים שבעיניי הם קרדינאליים.

יולי תמיר: הדבר הראשון הוא שבאמת נעשה שימוש אמיתי בשעות הפרטניות.

יולי תמיר: העובדה שהשעות הפרטניות הן חלק מהמערכת אומרת שהניצול שלהן הוא אחר ממה שהיה בעבר.

יולי תמיר: ראיתי עשרות מקרים בהם יש ניצול באמת מיטבי של השעות הפרטניות לטובת התלמידים.

יולי תמיר: אנחנו מקבלים משוב יוצא מהכלל - ובתי הספר הם כמובן אלה שמדווחים לנו על כך – לא רק מהתלמידים אלא גם מההורים.

יולי תמיר: לכן הדבר השני שלדעתי צריך לקחת אותו בחשבון, לא צפינו אותו והוא מהווה הפתעה מאוד נעימה.

יולי תמיר: השבוע הייתי בבית ספר בירושלים וסיפרה לנו אימא על ההתקדמות של הבת שלה בזכות השעה הפרטנית.

יולי תמיר: מה שהיה יפה בדברי האם – וראיתי בעכו מקרה דומה מאוד מרגש וביוקנעם – שההורים אסירי תודה למורים.

יולי תמיר: שמעתי אסירות תודה שהרבה זמן לא הייתה במערכת.

יולי תמיר: ההורים אומרים שהם מרגישים שהמורה מקדישה לילדים שלהם ונותנת להם משהו עבורם הוא מאוד חשוב ובזכות הקדשת הזמן הזאת הילדים שלהם מתקדמים ותודה למורה.

יולי תמיר: אני חושבת שכאשר אנחנו מדברים על קידום מעמד המורה ואיך המורים נראים בעיני החברה, בעיני הילדים ובעיני ההורים, הרגע הזה שהורים באופן מאוד ספונטני, בתהליך שמציגים בו רפורמה ותוכניות לימודים, אומרים תודה, בעיניי זה תהליך שמלמד על משהו מאוד משמעותי שקורה ביחסים בין הורים, מורים ובית הספר ולא רק הורים-תלמידים.

יולי תמיר: זה דבר שהוא בעל ערך אדיר.

יולי תמיר: הדבר השלישי שלא היה כל כך צפוי אבל הוא מאוד יפה זה שבתי הספר משתמשים בשעות הפרטניות באופן מאוד שונה.

יולי תמיר: אנחנו רואים את המגוון העצום של תוכניות חינוכיות, של העדפות, של דגשים בתוך בתי הספר ואנחנו באמת רואים איך בית הספר יכול, בזכות העובדה הוא מקבל משאב כל כך משמעותי של זמן, לתת איזושהי גמישות חינוכית שקודם הייתה חסרה וזה דבר מאוד חשוב.

יולי תמיר: אני רוצה לבקש מאיציק תומר לדבר על מבנה השכר כי מבנה השכר כאן הוא חלק בלתי נפרד מהרפורמה.

יולי תמיר: זאת רפורמה שהלב שלה הוא פדגוגי, אבל ההסכם שנחתם עם הסתדרות המורים הוא הסכם שכר ואני חושבת שהשילוב בין הפן הפדגוגי לבין הפן של השכר, הוא בהחלט דבר מאוד משמעותי ואני רוצה שאיציק או מוטי יסבירו את עניין השכר, את עניין הפנסיה, דברים שלא היו תמיד נהירים והיו גם אולי חלק מחוסר ההבנה.

מוטי מרוז: כמה מלים על מבנה השכר וזאת כדי לפזר הרבה דיס-אינפורמציה שבחודשים האחרונים הופצה בכל רחבי המערכת, כולל באתרי האינטרנט.

מוטי מרוז: אכן מדובר במבנה שכר אחר לגמרי.

מוטי מרוז: צריך להבין שציבור המורים במדינת ישראל הוא הציבור היחידי שאין לו דרגות שכר.

מוטי מרוז: יש פה מסלול של תשע דרגות שכר, מדרגה 1 עד דרגה 9 וזה דבר שלא היה.

מוטי מרוז: צריך להבין שהשכר הזה איננו כל השכר.

מוטי מרוז: על השכר הזה באים כל הרכיבים הנוספים שהם גמולי התפקיד שעובו בצורה דרמטית לעומת גמולי התפקיד שהיו בעבר.

מוטי מרוז: אני רוצה לומר כמה משפטים מכיוון שהמשפטים האלה התפזרו.

מוטי מרוז: נושא הפנסיה סגור לגמרי.

מוטי מרוז: גם הפנסיה הצוברת.

קריאה: דבר במספרים.

קריאה: תסביר את שחיקת שכר הפנסיונרים.

מוטי מרוז: אני אסביר.

מוטי מרוז: המורים היו מקבלים פנסיה בשני מסלולים.

מוטי מרוז: כל המורים שנכנסו למערכת אחרי שנת 2000 הם בפנסיה צוברת וכל השכר החדש שלהם הולך לפנסיה הצוברת על כל המשתמע מכך.

מוטי מרוז: המורם הוותיקים נהנים היום כעובדי מדינה מפנסיה תקציבית.

מוטי מרוז: הפנסיה התקציבית הולכת להיות מחושבת בחישוב משוקלל של שתי תקופות, אבל מהתקופה של ההסכם הישן ויש מנגנון שיעדכן את הסכם השכר הישן עד ליום הפרישה לגמלאות.

מוטי מרוז: אם תרצו שאני אסביר את המנגנון, אני יכול להסביר את המנגנון.

קריאה: רק תפרסם אותו.

מוטי מרוז: אני לא אחראי על הפרסום.

מוטי מרוז: המורים בשנת שבתון נהנים מכל הזכויות היו להם בעבר, כולל שנת ותק, כולל ותק לפנסיה.

מוטי מרוז: הם לא צריכים לעבוד שליש משרה.

קריאה: זה מה שמופיע בהסכם.

מיכאל מלכיאור: אם רוצים שיתקיים כאן דיון, צריך לכבד את הדובר.

מוטי מרוז: המורים בשנת שבתון מקבלים את כל הזכויות שקיבלו בעבר ואין שום פגיעה בזכויות שלהם.

מיכאל מלכיאור: מאחר שאתה שומע שיש אי-בהירות מאוד גדולה לגבי כל הסוגייה הזאת ואין לנו את האפשרות בזמן העומד לרשותנו לפרט את כל הפרטים, אני אאפשר לך בשתי דקות לומר את העיקרון, אבל תעשה דבר פשוט והוא פרסום הנתונים ותדאג לשקיפות.

מיכאל מלכיאור: אתם יוצרים מצב שאנשים חוששים לפנסיה שלהם.

מוטי מרוז: אני הרי לא אחראי על הפרסומים, אבל למיטב ידיעתי מכינים בימים אלה חוברת שכל מה שאמרתי עכשיו יהיה כתוב בה שחור על גבי לבן.

קריאה: למה כופים עלינו לחתום?

קריאה: כופים עלינו לחתום ומאיימים עלינו.

מיכאל מלכיאור: אני לא אאפשר דיון כזה.

מיכאל מלכיאור: אני אסגור את הישיבה.

מיכאל מלכיאור: אם עוד פעם זה יקרה, אני אסגור את הישיבה.

מוטי מרוז: כבוד היושב-ראש, אני שומע פעם עשירית, ושמעתי כאן, ששנת השבתון נפגעת, אני אומר שהציבור הזה לא יודע ששנת השבתון לא נפגעת אפילו בשקל.

קריאה: הציבור לא יודע כי זה לא פורסם.

מוטי מרוז: לא, יש ציבור שלא רוצה לדעת.

מוטי מרוז: זה פורסם.

קריאה: זה לא פורסם.

מוטי מרוז: לגבי שנת השבתון פורסם גם פורסם.

מיכאל מלכיאור: הם לא יכולים להסביר, אחר כך אומרים להם שהם לא הביאו הסברים, ואחר כך גם מי שמתנגד לא יכול לדבר.

מיכאל מלכיאור: יושבים כאן מחנכים ומחנכות שצריכים לדעת שיש תרבות דיבור, כי אם לא, אנחנו לא נקיים את הישיבה כי לא יהיה בה טעם.

מיכאל מלכיאור: בינתיים לא נאמר כאן שום דבר.

מיכאל מלכיאור: תנו לו לומר בשתי דקות את העיקרון ואחר כך נאפשר לכולם להתייחס.

מוטי מרוז: אני ביקרתי בעשרות בתי ספר.

מיכאל מלכיאור: אני לא רוצה לדעת על הביקורים שלך בבתי הספר אלא אני רוצה לדעת לגבי הפנסיה.

מוטי מרוז: נושא הפנסיה.

מוטי מרוז: הסברתי את הפנסיה הצוברת ואני מקווה שזה ברור.

מוטי מרוז: לגבי הפנסיה התקציבית.

מוטי מרוז: אני אסביר את זה בדוגמה קצרה.

מוטי מרוז: המורה עבד 15 שנים בפנסיה תקציבית.

מוטי מרוז: שכרו ערב כניסתו לרפורמה היה 6,000 שקלים.

מוטי מרוז: זה השכר האחרון שלו ערב הרפורמה.

מוטי מרוז: הוא עובד עכשיו עוד 15 שנים באופק והשכר שלו בתום 30 שנים יהיה למשל 12 אלף שקלים.

מוטי מרוז: 6,000 השקלים מקודמים במוחי ותק, במונחי הסכמי שכר שיהיו בעתיד ובמונחי קידום הממוצע של המורים באופק חדש בדרגות.

מוטי מרוז: זה כתוב בהסכם.

מוטי מרוז: זה מה שאמרתי.

מוטי מרוז: ה-6,000 שקלים יגדלו ונניח יהיו 9,000 שקלים.

מוטי מרוז: ההסכם אומר שהפנסיה התקציבית היא שקלול של שתי תקופות, של 12 אלף באופק חדש ושל 9,000 מעודכן מ-6,000 שקלים וכך תחושב הפנסיה התקציבית.

מוטי מרוז: מי שלא רוצה לשמוע את זה, שלא ישמע את זה, אבל זה ההסכם.

מוטי מרוז: לגבי השבתון.

מוטי מרוז: מורה יוצא לשנת שבתון באופק חדש והוא יוצא עם ותק 10.

מוטי מרוז: הוא עושה שנת שבתון והוא לא עובד.

מוטי מרוז: הוא חוזר למערכת עם ותק 12 ולא עם ותק 11.

מוטי מרוז: יותר מכך, אותה שנת שבתון, השנה הזאת נחשבת לכל דבר ועניין לצורכי פנסיה.

קריאה: וותק?

מוטי מרוז: וותק.

מוטי מרוז: אמרתי.

קריאה: זה לא מופיע.

מוטי מרוז: זה כן מופיע אבל אתם לא יודעים לקרוא.

יולי תמיר: ההסכם הסופי נחתם לפני קצת פחות משבועיים.

יולי תמיר: כפי שאמר מוטי, אנחנו נמצאים ממש בשלבי הגהה של חוברת הסברים.

יולי תמיר: ההסכם מאוד מורכב.

יולי תמיר: אני רוצה להסביר את עניין המורכבות שלו כדי שזה יהיה ברור.

יולי תמיר: דרך אגב, ההסכם שנחתם לפני 10 ימים מצוי באינטרנט ומי שרוצה להיכנס לאינטרנט, יוכל להיכנס כבר עכשיו כי מרגע שהוא נחתם, הוא עלה לאינטרנט.

יולי תמיר: חוברת הסבר היא מורכבת כי קודם כל צריך לדעת שהסתדרות המורים מייצגת מגוון של קבוצות וצריך להבין את זה.

יולי תמיר: יש כאן מורים ביסודי, מורים בחטיבה, מורים שעובדים במכללות להכשרת מורים, יועצים חינוכיים וכולי.

יולי תמיר: לכל אחד מהם צריך להסביר איך ההסכם תקף לגביו.

יולי תמיר: מי שמכיר את אופן העסקת המורים יודע שלצערי אין שני מורים שעובדים בדיוק באותו הסכם שכר.

יולי תמיר: המורים עובדים לפי ותק, לפי השתלמות, לפי תפקיד וכולי.

יולי תמיר: זאת אומרת, היה צריך ליצור הסדר כזה שכל אחד יוכל למצוא את עצמו במסגרת החדשה.

יולי תמיר: נדמה לי שהמכתבים כבר יצאו למורים שמיועדים להיכנס השנה עם סימולציית שכר למורים הספציפיים האלה.

יולי תמיר: זאת אומרת, כל בית ספר שהיה מועמד להיכנס, מוריו קיבלו כבר מעטפה ובמעטפה מובהר - כי כל מורה מצבו אחר – למורה הספציפי הזה מה יהיה מצבו ברפורמה החדשה.

יולי תמיר: זה דבר שנשלח למורים שהם בבתי הספר שמוצע להם להיכנס לרפורמה.

יולי תמיר: החוברת – והיא תהיה עם דיסק שאפשר גם לבחון את כל הדברים וללמוד אותם יותר לעומק – תופץ מאוד בקרוב.

יולי תמיר: אני רוצה לומר דבר אחד שנדמה לי גם מאפיין את הישיבה הזאת ולכן היושב-ראש יבין אותה.

יולי תמיר: יש קבוצה של אנשים שלא רוצה להבין ואני אומרת את זה בגלוי.

יולי תמיר: לא חשוב כמה נסביר, היא לא רוצה להבין.

יולי תמיר: אני שמעתי את מוטי, גרונו נצרד, שאמר את הדברים האלה בפורומים לא פעם אחת אלא עשרות פעמים, אבל יש קבוצה שלא רוצה להבין.

קריאה: 89 אחוזים מהמורים.

מיכאל מלכיאור: אתה יוצא מהחדר עכשיו.

מיכאל מלכיאור: אדוני, אתה יוצא מהחדר עכשיו.

מיכאל מלכיאור: פעם ראשונה שזה קרה בוועדת החינוך בתקופה שלי.

מיכאל מלכיאור: בבקשה לצאת מכאן.

יולי תמיר: יש מידה רבה של דיס-אינפורמציה מכוונת.

יולי תמיר: לכך התכוונו דבריו של מוטי מרוז.

יולי תמיר: לכן זה לא מפתיע שיש לא מעט אנשים מבולבלים.

יולי תמיר: אנחנו לקחנו את זה בחשבון ולכן אם הייתי מגיעה להסביר את תהליך ההטמעה, תהליך ההטמעה בנוי על הסבר, על שאלות ודיונים.

יולי תמיר: דרך אגב, זאת פעם ראשונה שהמשרד פועל ככה.

יולי תמיר: כאשר בחרו בתי ספר להיכנס לרפורמת דוברת, לא שאלו את המורים.

יולי תמיר: כאשר הכניסו את בתי הספר ליוח"א, לא שאלו את המורים.

יולי תמיר: החליטה המדינה ואף אחד לא התלונן.

יולי תמיר: הפלא ופלא, זה קורה דווקא כאשר אנחנו באנו ואמרנו שאנחנו רוצים להסביר כיוון שזה באמת מהפך גדול, כיוון שזה מהפך שהמערכת כולה עוברת אותו.

יולי תמיר: אנחנו מוכנים להסביר, אנחנו יודעים ששינוי הוא לא דבר קל כי מדובר ביותר שעות עבודה, ביותר עומס, וכי צריך להבין את המערכת החדשה.

יולי תמיר: אנחנו מעסיקים היום צוות מאוד גדול שכל המטרה שלו היא ללכת ולהסביר.

יולי תמיר: זה ייקח זמן.

יולי תמיר: עובדה שבתי ספר שנכנסו בשנה שעברה לא מלינים על חוסר הבנה.

יולי תמיר: דרך אגב, אנחנו גם עברנו תהליך, וגם את זה צריך לומר בכנות.

יולי תמיר: לקח למשרד זמן להתארגן.

יולי תמיר: כל שיטת חישוב השכר במערכת החינוך השתנתה.

יולי תמיר: יהודה יכול לספר לך כמה צרות זה עשה לו.

יולי תמיר: הלכנו בסבלנות.

זהבה גלאון: קודם צריך היה להתארגן.

יולי תמיר: לא.

זהבה גלאון: לא סתם הלך הרוח הזה כאן.

זהבה גלאון: אפשר היה לחסוך את הדבר הזה.

יולי תמיר: אם הייתי עובדת על פי הספר - ואת הייתה אפשרות נוחה – הייתי קודם מסכמת עם יוסי את ההסכם ואחר כך הולכת לאוצר לבקש כסף.

זהבה גלאון: אתם הגורם המרכזי בכל הכבוד לארגון היציג.

יולי תמיר: עם כל הכבוד, אני מכירה רק דרך אחת לעבוד עם עובדים.

יולי תמיר: אני עובדת עם ארגוני עובדים, כל חיי האמנתי בארגוני עובדים ואני עובדת עם הארגון היציג.

יולי תמיר: לא הייתה רפורמה שנבנתה ויושבים כאן כמה האנשים שביליתי אתם ימים ולילות בנושא הרפורמה.

רונית תירוש: מה עם ארגון המורים?

רונית תירוש: הם לא קיימים או שזאת רק מפלגת העבודה?

יולי תמיר: אני אגיע לזה, אם תרצו.

יולי תמיר: ביליתי עם האנשים האלה לילות וימים על מנת שנבנה רפורמה יחד עם הארגון היציג.

יולי תמיר: אני לא מכירה אם נאמר למשל שהיום הרופאים יחתמו על הסכם שכר ויהיו רופאים לא מרוצים.

יולי תמיר: אני מניחה שאת לא תייעצי לשר הבריאות ללכת לרופאים מעל גבו של הארגון שמייצג אותם.

זהבה גלאון: אם כופים על מורים להצטרף להסכם, זה משנה את התמונה.

יולי תמיר: את שאלת אם עבדנו עם המורים והתשובה היא כן.

יולי תמיר: אני בטוחה שליוסי וסרמן תינתן ההזדמנות לדבר.

יולי תמיר: הוא וחברי ארגונו היו שותפים לא רק להסכם השכר אלא גם להיבט הפדגוגי של הרפורמה וגם לעשייה.

יולי תמיר: הוא העביר את זה בארגון שלו בצורה הדמוקרטית ביותר.

יולי תמיר: מה לעשות שלא נעים לכם לשמוע את העובדה הזאת.

מיכאל מלכיאור: תודה רבה.

מיכאל מלכיאור: אנחנו ניתן את רשות הדיבור לחברי הכנסת ולנוכחים.

מיכאל מלכיאור: אני מבקש לעשות את זה באופן מסודר כי אחרת לא נקבל תשובות.

זהבה גלאון: אדוני היושב-ראש, גבירתי השרה, אני לא רוצה לומר מילה וחצי מילה על ההיבט הפדגוגי של הרפורמה.

זהבה גלאון: אין לי ביקורת ואין לי מספיק כלים לבדוק אבל חזקה עלי שאם את אומרת שיש מורים מאושרים, אני לא רוצה להתווכח על זה.

יולי תמיר: והתלמידים.

זהבה גלאון: נכון, והתלמידים.

מרינה סולודקין: כך זה גם בסין.

זהבה גלאון: טוב שחברת הכנסת סולודקין כאן והיא משנה את האווירה כי התחושה שהייתה כאן והמתח הזה שהיה באוויר, בכל זאת משקף אי-שביעות רצון.

זהבה גלאון: אני רוצה לדבר רק על העניין התהליכי ואני לא רוצה לומר דבר לגופו.

זהבה גלאון: חזקה עלי הדברים שלך ומה שאת מספרת.

זהבה גלאון: זה לא הגיוני שחברי כנסת מופצצים – והמילה היא מופצצים – בעשרות תלונות ובעיקר בחוסר נחת.

זהבה גלאון: יכול להיות שיש דיס-אינפורמציה.

זהבה גלאון: אני לא יודעת מה זה נקרא דיס-אינפורמציה מכוונת.

זהבה גלאון: אפשר היה אולי למנוע את כל המצב הזה.

זהבה גלאון: אפשר היה לבוא ולהסביר מה המשמעות בענייני השכר ובאותו הסכם שנחתם בין הארגון היציג.

זהבה גלאון: אני לא מבקשת לדלג על הארגון היציג, שלא אובן לא נכון, כי יש לי כבוד לארגונים היציגים ולא עלה בדעתי להציע הצעות כאלה, אבל כאשר חותמים על הסכמים שמבחינת המורים הם סודיים, כאשר מורים לא יודעים את תנאי עבודתם, לא יודעים את המשמעויות.

יולי תמיר: איך זה סודי אם זה באינטרנט?

זהבה גלאון: כשאת הפנית אותי לאינטרנט, אני קראתי את ההסכם הזה באינטרנט ואני דיברתי עם מורים שאמרו לי שהם נאלצו לחתום על הצטרפות להסכם הזה תחת לחץ.

זהבה גלאון: אני לא משמשת לאנשים האלה לפה כי הם יודעים לספר את זה יותר טוב ממני, אבל אני אומרת לך בגדול.

זהבה גלאון: איימו עליהם שאם הם לא יחתמו, או שהם יאלצו לעזוב את בית הספר או שהם יאלצו לעזוב את ההוראה.

זהבה גלאון: אם הם מתחו מילת ביקורת אחת, כבר הפעילו עליהם לחצים.

זהבה גלאון: התחושה הזאת של המורים שבעצם לא היה מי שישמע את הטענות שלהם, את ההשגות שלהם, את החששות שלהם.

זהבה גלאון: יכול להיות שכל המורים היו מצטרפים, יכול להיות שההסבר שנשמע כאן עכשיו מסבר את האוזן וכולם חושבים שזה נפלא ואותו מורה יוצא לשבתון עם 10 שנות ותק וחוזר עם 12 שנות ותק וזאת אכן מהפכה.

זהבה גלאון: יכול להיות שהכל נפלא, אבל מהרגע שמורים חשים שיש מי שמנסה להשתיק אותם, שאמרו להם שרק אם יהיו איקס מורים בבית ספר מסוים, שזה מותנה בהצטרפות מרצון של מספר מסוים של מורים והצטרפות בתי הספר נמדדת באחוז המורים שרוצים להצטרף, יכול להיות שכל הדבר הזה היה נמנע.

זהבה גלאון: אני יודעת שיש מורים רבים שביקשו לנכות מהשכר שלהם את התוספת, את אותה מקדמה.

זהבה גלאון: אני מתעקשת על זה כי זה סוג של מחאה, זה סוג של רצון לומר שאנחנו לא מעונינים להצטרף ואנחנו מסרבים.

יולי תמיר: כמה מורים כאלה יש?

זהבה גלאון: זה נתון שנמצא בגזברות.

יולי תמיר: הגזבר יושב כאן.

יולי תמיר: זאת דוגמה לדיס-אינפורמציה.

יולי תמיר: יושב כאן האיש שמשלם.

זהבה גלאון: אני מבקשת שיושב-ראש הוועדה יקבל נתונים רשמיים.

זהבה גלאון: אני מציעה שהגזבר יבדוק כי על פי הנתונים שהובאו לידיעתנו מדובר במאות, אם לא הרבה מעבר לזה.

זהבה גלאון: אני מקווה שאני לא מטעה, כי אלה רק נתונים שנמסרו לידי ומדובר בעשרות אלפי מורים שבעצם הביעו באופן הזה את סירובם להצטרף לתוכנית.

זהבה גלאון: יכול להיות גבירתי השרה שמהרגע שיסברו את האוזן ותניחי את דעתם של המורים, ורף ההתנגדות ירד, יכול להיות שכולם יצטרפו לתוכנית.

יהודה קיסר: אנחנו מקבלים את הנתונים ממערכת דיווח והדיווח מתקבל מבתי הספר.

יהודה קיסר: אנחנו לא מתעסקים עם המכתבים הבודדים שמגיעים אלא הדיווח מגיע מבתי הספר.

יהודה קיסר: מחמת הזהירות, כדי לא להוריד ממישהו שעשה את השעה הפרטנית, אנחנו כרגע קיבלנו החלטה שמתואמת עם המשרד שמי שעשה 60 אחוזים מקבל השלמה, הוא מקבל את השעות הללו, אבל אנחנו נפעל לפי הדיווח.

יהודה קיסר: אנחנו נגמור את השנה, נראה מי לא דיווח ואותם אנשים לא יקבלו את השעה הזאת אלא אנחנו נגבה אותה בחזרה.

מיכאל מלכיאור: כמה פניות קיבלת?

יהודה קיסר: אני לא קיבלתי הרבה פניות.

יהודה קיסר: אני קיבלתי עשרות בודדות של פניות שהגיעו אלי.

יהודה קיסר: אני לא יודע מה אומרות השמועות.

מיכאל מלכיאור: אני מציע שתבדוק כי הפער הוא יותר מדיי גדול.

רונית תירוש: הם באו להציג תוכנית והיו צריכים לבוא עם נתונים.

רונית תירוש: זה בדיוק בסיס הטענות.

רונית תירוש: הטענה הזאת נשמעה על ידי חברת הכנסת גלאון במליאת הכנסת, אז היא שאלה את שרת החינוך מה הנתונים לגבי אלה שאינם רוצים והיו מוכנים להשאיר את השעה הפרטנית.

רונית תירוש: השרה אמרה שאין נתונים כאלה.

רונית תירוש: אני עמדתי ואמרתי שזה לא נכון משום שלחלק מהם, לחלק גדול לפחות, לקחו מהם את הכסף בחזרה והחזירו אותו לקופת האוצר.

רונית תירוש: כלומר, אם ידעו לזהות למי לקחת כסף בחזרה, אז יש נתונים ואפשר לספור אותם.

יולי תמיר: יהודה קיסר הוא הנמען למכתבים,.

יהודה קיסר: ואני אומר לכם שלא קיבלתי.

רונית תירוש: זה לא מוסיף כבוד למשרד.

יולי תמיר: ניתן את המספר המדויק.

יולי תמיר: כיוון שהוא האיש שמקבל את המכתבים, רק כדי לתת תחושה עד כמה בולטת בחדר דיס-אינפורמציה, והוא אומר שמדובר בפחות מ-100.

יולי תמיר: אם תרצו לדעת אם זה 72 או 86, עד השבוע הבא הוא יעביר לכם את הנתונים.

רונית תירוש: אתה אומר שמדובר בפחות ממאה?

יהודה קיסר: עשרות בודדות.

מיכאל מלכיאור: הוא יעביר אלינו את הנתונים.

גליה מור: שאלה לכבוד השרה.

גליה מור: אני רוצה לתאר מצב כי נאמר פה שזה לא בכפייה ונאמר פה שהכל היה וולנטרי.

גליה מור: אני רוצה לתאר מצב שהיה אתמול.

גליה מור: אני באה מתל-אביב, מהחינוך המיוחד.

גליה מור: אתמול היה כנס של מנהלים והודיעו למנהלי החינוך המיוחד איזה בתי ספר נכנסים ואיזה לא.

גליה מור: ידוע לי לפחות על שלושה בתי ספר שהגישו רשימות של רוב המורים שלא רוצים להיכנס לאופק ושלחו את המכתבים ויש לי העתקים ויש להם אישור פקס שהפקס אכן הגיע, אבל עדיין הודיעו להם שהם באופק למרות הסירוב שלהם.

גליה מור: אפשר לומר שהכל נחמד והכל יפה, אבל האמת בשטח היא לא מדויקת.

יולי תמיר: אני לא מכירה את מה שהיה אתמול בתל-אביב, אבל אני מוכנה לבדוק.

יולי תמיר: אני יודעת שעל החינוך המיוחד יש מריבה גדולה.

מוטי מרוז: לפני כשבועיים – לא אתמול - הייתה לי פגישה עם מנהלי בתי ספר בחינוך המיוחד בה הסברתי להם ברזולוציות מאוד מאוד גבוהות את ההסכם.

מוטי מרוז: הסברתי להם את פרטי ההסכם.

מוטי מרוז: למיטב ידיעתי, ויש לי קצת תחושה, ההדים מהמפגש הזה היו יוצאים מן הכלל.

גליה מור: אני הייתי במפגש הזה ובית הספר אותו אני מציינת הוא בית ספר מצדה, בית ספר תקומה, בית ספר אנוך.

גליה מור: אני יודעת שבבית ספר ברושים הייתה התנגדות, אני יודעת שבסביון הייתה התנגדות.

גליה מור: בוודאות אני יודעת שבבית ספר אנוך, בבית ספר מצדה ובבית ספר תקומה הגישו מכתבי סירוב להיכנס ובקשה לוותר על התענוג בשנה הזאת וזה היה אחרי שהם קיבלו את ההרצאה המלומדת.

רונית תירוש: אני רוצה לומר משהו ליהודה קיסר.

רונית תירוש: לגבי השעה הפרטנית, אני כופרת בנתונים שאתה מנסה לתת כאן על אף שאתה די מתחמק מלתת אותם ואתה אומר שבגדול מדובר בכמה עשרות בודדות.

רונית תירוש: אני כבר אומרת לך שאני כופרת בזה.

רונית תירוש: מוטי, תירגע.

יולי תמיר: צורמת לו האוזן שלא אומרים את האמת.

רונית תירוש: את באמת מאוד צרמת לו.

רונית תירוש: גם הנתון הזה, גם אם היה לך, הוא לא היה מספק משום שאתם עדיין לא הצלחתם לקחת את הכסף בחזרה מאלה שלא נותנים את השעה הפרטנית.

רונית תירוש: יש לי פה סתם דוגמה ממורה בבאר-שבע שהיא מתחננת.

רונית תירוש: היא אומרת שאחרי שהיא כתבה ואחרי שהמנהלת שלה פנתה ואחרי שהיא ניגשה בעצמה למשרד החינוך, היא עדיין ממשיכה לקבל שכר שעה למרות שהיא לא נותנת אותה.

רונית תירוש: כלומר, יש הרבה יותר מתנגדים מהנתון שיש בידך כרגע והוא בטח לא עשרות.

רונית תירוש: לגבי שכר שעה.

רונית תירוש: אני ישבתי עם מר יוסי וסרמן ואני אמרתי לו שאני לא מתכוונת לרדת בביקורת על הרפורמה עצמה ולו משום העובדה שבסיס הרפורמה או המתווה של הרפורמה הוא מתווה דומה מאוד, ואולי אפילו זהה, לפחות בחלק רב מהמקרים שכרגע מיושמים, למתווה דוברת.

רונית תירוש: כל המתווה, אני מדברת על מתווה, בו רצו מהמורים תוספת של שעות, שחלקן פרטניות – ומוטי בוודאי יזכור ומנחם בוודאי יזכור את הוויכוחים הרבים שהיו לנו מול הסתדרות המורים וארגון המורים ועל מה שהם לא הסכימו אז, הם הסכימו היום, ואני מברכת על זה במידה מסוימת.

רונית תירוש: כלומר, חלק משכר המורה יהיה שעות עבודה בכיתה, חלק יהיה שעות פרטניות לעזרה לילדים בהיקפים של בין ילד לשלושה עד חמישה ילדים, וחלק יופנה להשתלמויות מוסדיות וכולי.

רונית תירוש: כלומר, לא כל המשרה בהיקף של 40, 38, 36 – לא משנה מה – היה מסוכם, לא הכל נמצא בכיתה.

רונית תירוש: אני זוכרת את הדיונים לתוך הלילה.

רונית תירוש: על המתווה הזה אני מדברת ובהחלט זה היה מתווה של דוברת ויש דברים לומר לזכות מי שהמציא את הרעיון.

יולי תמיר: רק שתדעי שדוברת עובר מבית ספר לבית ספר ומשכנע אנשים להיכנס לאופק חדש.

רונית תירוש: לא הפרעתי לך ולכן אל תפריעי לי.

יולי תמיר: הוא השתכנע שעשינו הפעם דבר יותר טוב ממה שהוא הציע.

רונית תירוש: לא נחלק זכויות, רק זכויות יוצרים.

רונית תירוש: הוא שאמרתי, המתווה הוא די דומה ואין ספק שהוא יתמוך בו, וזה בסדר.

רונית תירוש: אני לא חולקת על זה ואני לא מבקרת את עצם הרפורמה.

רונית תירוש: יש לי בעיה אחת שהייתה גם אז, שכר שעה.

רונית תירוש: למרות ששלמה ניסה להסביר לי, אני לא מצליחה להבין למה אתם חושבים ששכר שעה עלה.

רונית תירוש: אני חושבת שהוא ירד.

יולי תמיר: ניתן לשלמה להסביר עוד הפעם.

רונית תירוש: למרות ששלמה הסביר לי, ואני קצת מצויה, אני לא מסכימה ואני חושבת ששכר שעה ירד.

רונית תירוש: גם כאן אני אומרת שאני לא מתערבת.

רונית תירוש: אני בעד שקיפות מלאה.

רונית תירוש: תראו למורים את הנתונים.

רונית תירוש: זכותו של מורה לומר שגם אם שכר שעה עלה לו ב-2,000 אחוזים, הוא לא רוצה להיכנס לרפורמה.

רונית תירוש: זה עניין שלו.

רונית תירוש: על אחת כמה וכמה כאשר הוא חושב שזה ירד ב-2,000 אחוזים או בפחות.

רונית תירוש: לכן אני אומרת שלנושא הזה אני לא אכנס, אבל אני כן דורשת שתהיה שקיפות.

רונית תירוש: אני רוצה לומר למר יהודה קיסר.

רונית תירוש: אתה שלחת למורים והם העבירו אלי סימולציה במסגרת נתונים של מה שהמורה עובד היום ואחרי הרפורמה, או תוך כניסת הרפורמה, הוא יקבל לפי החישוב הפשוט תוספת של 861 שקלים כשהוא נדרש לעבוד משהו כמו 36 או 40 שעות ולא משנה אם זה פרטני או בתוך כיתה.

יהודה קיסר: אולי הוא עובד ב-70 אחוזי משרה או ב-80 אחוזי משרה?

רונית תירוש: לא, משרה מלאה.

רונית תירוש: זה גם לא משנה.

יהודה קיסר: זה משנה כי זאת תוספת יחסית לחלקיות המשרה.

רונית תירוש: משרה מלאה.

יהודה קיסר: אני לא בטוח בזה.

רונית תירוש: כתוב.

רונית תירוש: אני יודעת לקרוא תלושים.

רונית תירוש: משרה מלאה.

רונית תירוש: ההפרשים הם שלך לא שלי – 861 שקלים.

רונית תירוש: אני עדיין אומרת לך שלמה, גם אם תחשב את השעות שמורה ממילא ישב ועבד על בדיקת מבחנים, נשאר אחרי לימודים, בא לישיבות מורים וכולי, עדיין כאשר אני כוללת את כל זה אני אומרת ששעת עבודה ירדה.

רונית תירוש: כאמור, אני לא רוצה להיכנס לזה, וכך הבטחתי למר וסרמן.

רונית תירוש: ביקשתי את הדיון הזה בעיקר לנוכח האיומים ואמצעי הטרור שמפעילים על מורים רבים.

רונית תירוש: אמרה השרה שמדובר על אחד, אבל מה זה משנה?

רונית תירוש: אני נגד זה שיכפו רפורמה בטרור, בעיקר כאשר באה השרה לפני חודשים אחדים ואמרה בצורה מאוד נעימה שאופיינית לה שכל ההסכם הזה ייושם במהלך שש שנים.

רונית תירוש: מה ציפיתי שיקרה במהלך שש שנים?

רונית תירוש: ומבחינתי הייתי ממש תומכת במהלך הזה.

רונית תירוש: במהלך שש שנים הובטח שמי שרוצה, או לחילופין בית ספר שיש בו רוב – וכאן דיברו על 51 אחוזים או על 70 אחוזים – הוא ייכנס לרפורמה, ומי שאין בו רוב, לא ייכנס.

רונית תירוש: במהלך שש שנים בודקים את ההצלחה של הרפורמה.

רונית תירוש: והיה ונמצא שהיא מוצלחת, אני הראשונה שאעזור למשרד החינוך לתמוך ולהפעיל את זה באופן גורף, גם אם יישארו קני התנגדות בתום שש שנים, אבל שש שנים זה מספיק זמן להראות לאומה, לא לציבור המורים, לעם בישראל, שיש פה רפורמה שהיא כנראה מוצלחת ובגינה אנחנו לא מתייחסים לקני ההתנגדות וכופים רפורמה שאנחנו חושבים – אנחנו זה אנשי מקצוע לצורך העניין, עם הוכחות בדוקות – שהרפורמה מוצלחת.

רונית תירוש: אבל לא לכפות את זה, בניגוד למה שהבטחתם, בתוך שנה.

רונית תירוש: אני חוסכת מכם את כל המיילים שכותבים על אמצעי הטרור אבל אקריא רק דבר אחד מגברת מאוד מכובדת שיושבת כאן וניהלה בית ספר לחינוך מיוחד במשך הרבה מאוד שנים ובהצלחה רבה, הפכה לערכת דין ובהתנדבות עברה לסייע להסתדרות המורים.

רונית תירוש: הסתדרות המורים זרקה אותה מהמזכירות הפדגוגית, לאחר התנדבות של שבע שנים, רק בגלל שהיא הייתה מכותבת במכתבים של מתנגדי הרפורמה ברמה של מייצגת גמלאים.

רונית תירוש: מר יוסי וסרמן, אני לא אומר לך באופן אישי, אבל כמי שמוביל את הסתדרות המורים, זה לא המקרה הראשון.

רונית תירוש: אני עדיין כואבת את המקרה של טובה בן-ארי.

יוסי וסרמן: את מי זרקתי?

רונית תירוש: את הגברת וינקלר.

רונית תירוש: היא יושבת כאן.

רונית תירוש: היום עורכת-דין וינקלר, בעבר מנהלת בית ספר לחינוך מיוחד מעלה בתל-אביב.

יהודית וינקלר: סייעתי כמתנדבת ובגלל שהייתי מכותבת בעמותה של הגמלאים, זרקת אותי.

יהודית וינקלר: אמרת לנעמי ריפטין לזרוק אותי החוצה.

יוסי וסרמן: מעולם לא שמעתי את שמך ומעולם לא ביקשתי לסלק אותך.

רונית תירוש: אם הוא לא שמע, את תוחזרי ויהיה בסדר.

יהודית וינקלר: אני עושה עבודה בהתנדבות.

יוסי וסרמן: אני מברך אותך ומוכן לקבל אותך.

יוסי וסרמן: אני לא שמעתי עליך ואני לא יודע על מה מדובר.

יוסי וסרמן: אני מוכן לקבל אותך בחזרה, ואני מודה לך.

יהודית וינקלר: את הברכה שלך כבר קיבלתי והבנתי.

רונית תירוש: נתתי כאן דוגמה מאוד מוחשית, חיה ונושמת.

רונית תירוש: גם כשניסינו להחיל את רפורמת דוברת, הייתה אצלכם בחורה בשם טובה בן-ארי שאחר כך לא רק שהיא עפה מההסתדרות כי יוחס לה שיתוף פעולה עם הרפורמה, אלא גם השרה ביטלה בכלל את משרתה כמי שממונה על זכויות התלמידים.

רונית תירוש: לשפוך את התינוק עם המים, העיקר לא לראות את האישה.

רונית תירוש: גם את התוכן שהוא כל כך חשוב, גם הוא נזרק.

יוסי וסרמן: את מדברת על הגברת שכתבה זכויות תלמיד בלי זכויות מורה?

יוסי וסרמן: בתקופתך?

יוסי וסרמן: עליה את מדברת?

רונית תירוש: כן.

יוסי וסרמן: בסדר.

יוסי וסרמן: רציתי להבין על מה את מדברת.

רונית תירוש: מר וסרמן, אני מאוד הגונה אתך.

יוסי וסרמן: גם אני הגון אתך, גבירתי.

יוסי וסרמן: אני מאוד הגון אתך.

רונית תירוש: זה לא מקובל עלי וכל עוד אני יכולה, אני אמנע הפעלת אמצעי טרור.

רונית תירוש: עוד מילה אחת, אני אבקש להוציא אותה.

קריאה: אני מוכנה לצאת.

רונית תירוש: תצאי.

קריאה: יהיה לי יותר נעים בחוץ מאשר בפנים.

קריאה: שהדברים ייאמרו אבל לא עם צביעות.

רונית תירוש: אני אעשה הכל על מנת להגן על כל מורה בישראל שמופעל עליו טרור וזאת מבלי שנכנסתי לתכנים של הרפורמה.

מיכאל מלכיאור: יכול להיות שיש מישהו שמוחא כפיים על הערות כאלו ויש מי שמוחא כפיים על הערות אחרות.

מיכאל מלכיאור: בואו ננסה לנהל את זה בצורה תרבותית.

מיכאל מלכיאור: אנשים כתבו אלי בנוגע לנושא השכר לשעה וזה נושא שאני רוצה להיכנס אליו.

יולי תמיר: אני רוצה להעיר הערה כדי להראות איך מתנהלת מערכת ההטעיה.

יולי תמיר: התלוש שהגברת תירוש בחרה להקריא, הוא טופס שכר של מורה לא אקדמאי.

יולי תמיר: אנחנו במדיניות ברורה ומכוונת רוצים אקדמאים במערכת.

יולי תמיר: לב הרפורמה היא התמקצעות.

יולי תמיר: מורה לא אקדמאי, שלא יסיים את תהליך האקדמיזציה שלו, יש לנו אינטרס ברור שהוא לא יישאר במערכת.

קריאה: אבל תנו זמן.

יולי תמיר: אנחנו נותנים זמן ללמוד.

יולי תמיר: לכן הטופס הזה שהוצג כאן, כמו הרבה דברים, הוא לא נכון.

רונית תירוש: זה טופס של יהודה קיסר.

רונית תירוש: זה לא אני המצאתי אותו.

רונית תירוש: הוא נתן את הסימולציה.

רונית תירוש: אני קראתי אותו מצוין.

רונית תירוש: זה שהחלטתם לא להעלות את שכרם של מורים לא אקדמאים, תאמרו את זה.

יהודה קיסר: אמרנו.

רונית תירוש: לא אני המצאתי את הסימולציה הזאת.

יולי תמיר: לא רק שאמרנו את זה אלא התגאינו בזה.

רונית תירוש: יופי.

יולי תמיר: אנחנו רוצים מורים אקדמאים.

רונית תירוש: בסדר, אבל שכר שעה ירד או לא ירד למורה לא אקדמאי?

יולי תמיר: אנחנו נאבק על זה, ואני אומרת את זה ברור, שהמורים שיהיו במערכת יהיו מורים אקדמאים.

יולי תמיר: איכות המורים היא דבר מאוד משמעותי.

יולי תמיר: אנחנו רוצים מורים אקדמאים.

יולי תמיר: לכן לבחור את הטופס הזה, זה להטעות את הציבור.

רונית תירוש: מה זה להטעות?

רונית תירוש: סליחה, לא, אני לא מסכימה.

רונית תירוש: זה כאילו אני מטעה את הציבור.

רונית תירוש: זה טופס של משרד החינוך.

יולי תמיר: של מורה לא אקדמאי.

רונית תירוש: טופס של גזבר משרד החינוך.

יולי תמיר: של מורה לא אקדמאי.

רונית תירוש: אז תאמרו את זה.

יולי תמיר: אני אומרת.

רונית תירוש: הוא עדיין מורה בישראל.

רונית תירוש: שכר השעה שלו ירד או לא ירד?

מיכאל מלכיאור: תודה.

מיכאל מלכיאור: אני עדיין מנהל את הישיבה.

רונית תירוש: תביאו טופס אחר.

יולי תמיר: למה שלא תיתן את רשות הדיבור למורה שכן נכנס לרפורמה?

מיכאל מלכיאור: לאף אחד לא נתתם לדבר.

מיכאל מלכיאור: דיברה מורה אחת.

מיכאל מלכיאור: אני לא יודע מי נכנס, מי לא, מי בעד ומי נגד.

מיכאל מלכיאור: אין לי מושג.

קריאה: זה שאומרים ששכר השעה ירד, בטעות יסודו ובטעות מכוונת כי לוקחים את השכר של היום, מחלקים אותו ל-24 שעות.

קריאה: אין עובד במדינה הזאת שמקבל שכר עבור 24 שעות.

קריאה: מורה מקבל שכר על מכלול העבודה שלו שכוללת בתוכו את שעות העבודה בבית, את שעות השהייה, את ישיבות המורים.

קריאה: לעומת זאת, את השכר באופק חדש מחלקים ב-36 ובתוך ה-36 כן כוללים את שעות השהייה וכולי.

קריאה: זאת אומרת, מי שעושה את זה, מטעה במכוון.

קריאה: אם לוקחים את השכר הקודם ומחלקים אותו לכל שעות העבודה של מורה, בסביבות 40-42 שעות, ולוקחים את השכר של אופק חדש וגם אותו מחלקים ב-40-42 שעות, מקבלים ששעת העבודה יקרה יותר.

מיכאל מלכיאור: אתה רוצה לומר לי שמורה לפני אופק חדש ואחרי אופק חדש עובד בדיוק אותו מספר שעות?

קריאה: בסופו של דבר, בסך הכל, כולל העבודה בבית.

מיכאל מלכיאור: זה לא יכול להיות.

מיכאל מלכיאור: לא יכול להיות שאותם 40-42 שעות שהיו לפני אופק חדש הם אותו הדבר כי הרי עובדה שהתווספו כל השעות הפרטניות, ואגב, אני מאוד מברך עליהן.

קריאה: חלוקת השעות משתנה.

מיכאל מלכיאור: כאשר מציגים דברים, צריך לעשות את זה אמיתי כי לעשות מניפולציות כולנו יודעים לעשות.

קריאה: עובד יותר מקבל הרבה יותר שכר.

קריאה: מורה אם שעובדת פחות שלוש שעות, היא עובדת נניח בחינוך היסודי, היא עובדת 27 שעות ומקבלת שכר של 30 שעות, מאה אחוזי שכר.

קריאה: ברגע שהיא מפסיקה להיות מורה אם, היא צריכה להוסיף עוד שלוש שעות כדי לקבל בחזרה את אותם 10 אחוזים.

קריאה: זאת אומרת, ערך השעה שלה היא 3.3 אחוזים כי זה מה שהיא מקבלת.

קריאה: עבור תוספת של 10 אחוזים היא עובדת 3 שעות.

קריאה: כלומר, ערך השעה היום באופק חדש הוא הרבה יותר מ-3 אחוזים.

קריאה: אפשר לעשות את החשבון הזה, אם לוקחים בחשבון בשכר של היום את יתר השעות.

קריאה: מי שרוצה להטעות אומר שעכשיו הוא עבד 24, דורשים ממנו לעבוד 36, הוא עבד 50 אחוזים תוספת עבודה, אבל זה לא נכון.

מיכאל מלכיאור: זה ברור.

מרינה סולודקין: יש דברים שאני מברכת עליהם ברפורמה ואני מכוונת לאקדמיזציה.

מרינה סולודקין: בקדנציה הקודמת ולפניה ניסיתי להעביר חוקים ולומר שלא יהיה כבוד למורה אם לא יהיה לו תואר אקדמי ראשון ליסודי ותואר שני בבתי הספר התיכוניים כי זה קו של קדמה.

מרינה סולודקין: מי שלא מבין את זה, לא מבין מה קורה בעולם כולו.

מרינה סולודקין: אני מברכת על כך שהמשרד נותן כלים להשלים את התואר האקדמי למי שכבר יש.

מרינה סולודקין: גם אני מקבלת תלונות על הרפורמה והתלונות שאני מקבלת הם ממורים עולים.

מרינה סולודקין: מפריע לי שישיבה אחרי ישיבה אני יושבת כאן ואתם אפילו לא לוקחים את הנציגים שלהם.

מרינה סולודקין: עובדים אלפי מורים עולים.

מרינה סולודקין: העלייה הגיעה עם מורים משלה ואתם לא מעריכים את כולם, גם בארגונים, גם במשרד וגם בכל מקום אחר.

מרינה סולודקין: מה יקרה במתמטיקה, פיזיקה, כימיה, מוזיקה, התעמלות?

מרינה סולודקין: למורים האלה יש עניין אבל אין ארגון של מורים ולא הסתדרות מורים ולא מתייחסים אליהם.

מרינה סולודקין: פנסיות למורים עולים.

מרינה סולודקין: מאוד נוח לכם לקבל אנשים שבאו ממדינה שמבחינת החינוך הייתה ברמה גבוהה מאוד, לקבל את הוותק שלהם ולשלם להם עבור הוותק שהם קיבלו גם כאן וגם שם, אבל לצורך פנסיה אתם לא לוקחים בחשבון את הוותק הזה אלא זורקים אנשים לעוני מחפיר.

מרינה סולודקין: איזו התייחסות יש לרפורמת אופק חדש למורים עולים?

מרינה סולודקין: למורים עולים אין אופק חדש ואני מדברת על עולים שנכנסו לכאן בגיל 40 ועובדים 20 שנים בבית ספר ישראלי.

מיכאל מלכיאור: זה באמת נושא כבד.

מרינה סולודקין: זה תמיד לא בכל מקום.

מיכאל מלכיאור: אני מציע לך שנקיים דיון על הנושא הזה בנפרד והדיון יהיה דיון מסודר.

מיכאל מלכיאור: נצטרך להזמין לדיון גם את אנשי האוצר ואת שר הקליטה אם יש דבר כזה בישראל.

מיכאל מלכיאור: נשב גם יחד עם ארגוני המורים ואני מזמין גם את שרת החינוך לטפל בזה.

מיכאל מלכיאור: זאת סוגיה מאוד מאוד כבדה שנוגעת במהות העלייה לישראל, אבל היא לא חלק מהדיון על אופק חדש.

יולי תמיר: נשמח לקיים על זה דיון נפרד.

מרינה סולודקין: תמיד זה לא חלק.

מרינה סולודקין: מיליון אנשים הגיעו, אבל הם לא חלק.

מיכאל מלכיאור: בואי נסכם שנקיים דיון נפרד בנושא עם כל הגורמים כי הוא באמת ראוי להתייחסות יותר ממה שאפשר להתייחס במסגרת שתי דקות.

מרינה סולודקין: בסדר.

יעל זילברמן: כבוד היושב-ראש, כבוד השרה, חברי הכנסת שטרחו לקרוא את מה שכתבו החברים.

יעל זילברמן: אני רוצה להתייחס לשלוש נקודות ואני מקווה ששלוש דקות יספיקו לי.

יעל זילברמן: הנקודה הראשונה היא עניין הכסף.

יעל זילברמן: ב-30 השעות הקודמות היו לנו הטבות.

יעל זילברמן: מחנכת אם עבדה 24 שעות, כך שאם מדברים על 36 שעות זה אומר תוספת של 12 שעות.

יעל זילברמן: עד היום עבדתי 24 שעות ובשנה הבאה אני אעבוד 36 שעות.

יעל זילברמן: לגבי הדרוג.

יעל זילברמן: דרגה 8, 3 אחוזים מצוות בית הספר יהיה בדרגה 8.

מוטי מרוז: מכלל.

מוטי מרוז: את טועה.

יעל זילברמן: מכלל המורים.

יעל זילברמן: אני אקח את בית הספר.

יעל זילברמן: זה מורה אחד.

מוטי מרוז: לא.

מוטי מרוז: זאת עשירית המורה.

יעל זילברמן: זה עוד יותר חמור.

יעל זילברמן: אני רוצה להתייחס לנקודה אחרת והיא לעניין המהלך.

יעל זילברמן: גם בבאר-שבע דיברת על מהלך מאוד מסודר ואני רוצה לקשר את עניין המהלך הזה לא לכסף אלא לעניין מעמדו של המורה שהוא בדמי.

יעל זילברמן: אני מרגישה שהמהלך הזה והכניסה הזאת לרפורמה שחקו את מעמדנו ונדמנו הן בעינינו והן בעיני אחרים כעדר פסיבי.

יעל זילברמן: אם דובר על כניסה מאוד מסודרת, דובר בזמנו על מרץ או מאי, אלינו הגיעו שלושה שבועות לפני סוף השנה וזאת לאחר שחתמנו על ויתור על השעה וכל הצוות הסכים שהוא לא מוכן להיכנס לרפורמה והכיר בכל הנקודות ובכל ההסכמים שהיו גם באתר של הסתדרות המורים.

יעל זילברמן: זאת לא אינפורמציה של מישהו זה או אחר.

יעל זילברמן: אני באה ממקום זה בארץ ואני לא מכירה את הנוכחים כאן.

יעל זילברמן: אני לא שואבת מהם את כוחי אלא ממני.

יעל זילברמן: שלושה שבועות לפני סוף השנה באה מנהלת בית הספר ואמרה לנו שאנחנו נכנסים לרפורמה.

יעל זילברמן: מה זאת אומרת?

יעל זילברמן: מה השתנה מערבו של יום שבועות למחרת היום?

יעל זילברמן: מי שלא רוצה, שתחפש לה עבודה.

יעל זילברמן: מה זאת אומרת האמרה הזאת חפשי לך עבודה?

יעל זילברמן: את צוות המורים זה משאיר בפה פעור כי אנחנו אנשים מאוד פסיביים.

יעל זילברמן: אנחנו לא זועקים, אנחנו לא עולים על בריקדות, אבל אנחנו מבקשים תשובות.

יעל זילברמן: אנחנו מבקשים לדעת את כל פרטי ההסכם שאולי היום נחתם ויש דברים חדשים ואנחנו לא יודעים עליהם.

יעל זילברמן: אני מקבלת את זה, אבל אני לא מקבלת תשובות כאלה לקהל שאתם רוצים להעלות את קרנו ואני בעד, אבל להתייחס אלינו כאל מי שאני צריכה לרוץ עכשיו אל המפקחת?

יעל זילברמן: לא.

יעל זילברמן: לא הייתה מפקחת, אף אחד לא הסביר לי מה אמור להיות, דוקטור איציק תומר דיבר ואמר שהפרטים יפורסמו תוך שבועיים, שאנחנו נקבל איגרת ואני לא קיבלתי איגרת ואני לא היחידה שלא קיבלה.

יעל זילברמן: בתי ספר רבים באזור שהתנגדו קיבלו את אותה תשובה מהמנהלות.

יעל זילברמן: אני חוששת לנו, אני חוששת למה שאת רוצה שיקרה הפוך בו, שהמורים נאלמו דום פתאום.

יעל זילברמן: כל המורים שסירבו וכל אחד מסיבותיו הוא, ואני לא נכנסת לזה, אבל החשש שלי הוא האם זה ציבור המורים שאנחנו רוצים, ציבור שותק שמסכים, שרעש נעלי העקב של המנהלת כבר מעורר בו חלחלה והוא שינה את דעתו?

יעל זילברמן: זה לא עניין הרפורמה או לא, אלא מי הצוות שלנו ועם מי אנחנו הולכים קדימה.

יעל זילברמן: אני מחנכת להשמיע, אני מחנכת לחשיבה ביקורתית, לדמוקרטיה, ואני רוצה שהצוות שלי יהיה כזה.

יעל זילברמן: אמרתי לצוות שעל זה אני עצובה.

יעל זילברמן: אני כבר הסכמתי עם זה שאני ארוויח 5,800 שקלים אחרי כמעט 30 שנות ותק עם תואר ראשון.

יעל זילברמן: זה בסדר.

יעל זילברמן: אני באה בימים חופשיים לשעה פרטנית, אבל אני לא מוכנה לקבל שאותנו ישתיקו, שאלינו יתייחסו בצורה כזאת, לא הארגון שלנו ולא אף אחד אחר.

יעל זילברמן: זה מקומם.

יעל זילברמן: זה פוגע בי.

יולי תמיר: אני מוכרחה לומר שהדברים שלך הם מאוד אמיתיים ומאוד נוגעים ללב.

יולי תמיר: נדמה לי שגם נפגשנו.

יולי תמיר: אני עברתי כמה בתי ספר שהספקתי והאנשים שלנו עברו הרבה מאוד בתי ספר.

יולי תמיר: זאת הפעם הראשונה שכך אנחנו מפעילים רפורמה.

יולי תמיר: גם אם יש אי הבנות וגם אם יש תהליכים, כאשר היינו בבאר-שבע ונפגשנו זה היה עוד שבוע לפני שסוכמו כמה שלבים בהסכם שסוכם ואז הבטחנו שהחומר יגיע אליכם.

יולי תמיר: אמרתי שהחוברת תגיע לכולם והיא ממש בשלבי הגעה.

יולי תמיר: הסיבה היחידה שכל הדיון הזה מתקיים היא כי לא התייחסתי אליכם כעדר אלא שעשינו תהליך הטמעה שמדבר עם המורים.

יולי תמיר: קודם לכן בכל התהליכים שעשיתם, איש לא דיבר עם המורים.

יולי תמיר: דרך אגב, תדעי לך שההתנגדות, לא של אלה שבכוונה מעוותים עובדות אלא של אנשים כמוך, אני מאוד מכבדת אותה כי אני חושבת שפעם ראשונה נתנו לכם את האפשרות לשקול, לחשוב, לדבר, להתנגד ולכתוב מכתבים, וזה טוב.

קריאה: מה זה עוזר?

יולי תמיר: התהליך ימשיך.

יולי תמיר: ההסברים יגיעו אל כולם.

רונית תירוש: אני ביקשתי את הישיבה הזאת בגלל ההתנגדויות, בגלל שלא שומעים מורים, בגלל שמהלכים עליהם אמת.

יולי תמיר: את מפריעה לי לדבר.

רונית תירוש: אני בוודאי אפריע לך כי את מסלפת את כל הדברים.

יולי תמיר: אני מדברת אל הגברת שמולי.

רונית תירוש: את אומרת הישיבה מתנהלת בזכות זה שאת מנהלת אתכם דיאלוג.

רונית תירוש: ממש לא.

רונית תירוש: בדיוק הפוך.

רונית תירוש: זה שאת מדברת נחמד ובנעימות, זה לא עושה את הדברים שלך נכונים.

יולי תמיר: אני מדברת אל המורה שאני לא מכירה את שמה.

רונית תירוש: אני מדברת מהלב.

יולי תמיר: אנחנו נשמח להמשיך להבהיר את הדברים ולשבת גם אני וגם אנשי הצוות.

רונית תירוש: הישיבה יכולה להינעל בזה שתתחייבי שאף מורה לא ייפגע, ומי שלא רוצה, לא ייכנס ולא תכפו עליו.

רונית תירוש: בזה מיצינו את הישיבה.

רונית תירוש: תאמרי את זה.

רונית תירוש: תאמרי רק את זה.

מיכאל מלכיאור: אחד מהדברים שאני חושב שחשוב להבהיר כאן הוא שיוצאים כל מיני מכתבים גם מהמשרד מול אלו שמתנגדים לרפורמה.

מיכאל מלכיאור: אני לא יודע אם מדובר בעשרות אלפים או 100 או 200.

מיכאל מלכיאור: גם אני מבקר כל שבוע בבתי ספר ויש התנגדות.

יולי תמיר: כמה מכתבים יש בידך?

יולי תמיר: אני יודעת על מכתב אחד ליהודה ענתבי שיושב כאן.

רונית תירוש: מורה אחד מאוים, זה יותר מדיי.

יולי תמיר: ומכתב אחד לענת שניידר.

יולי תמיר: עם כל הכבוד, דרור קשטי העלה בזמנו שני מכתבים שאנחנו בדקנו במשרד שהם נכתבו לזימון לשימוע, אחד למר ענתבי ואחד לגברת שניידר.

יולי תמיר: יתקיים שימוע ונראה מה יעלה בו.

רונית תירוש: לי יש ארבעה שימועים, כך שאיך היא מדברת על שניים?

רונית תירוש: זאת רק דוגמה.

רונית תירוש: כמה אפשר לשקר?

רונית תירוש: תן לה את השימועים לא רק של ציון שבת.

יולי תמיר: שלושה מכתבים אותו הדבר.

יולי תמיר: אפשר לשכפל במאה את אותו מכתב.

רונית תירוש: אחד של אהרן יהודה, אחד של חיים יעקב, אחד של ציון שבת.

רונית תירוש: תפסיקו להוליך שולל.

מיכאל מלכיאור: אני לא פותח את זה לדיון אלא אני רוצה לבקש מהמשרד לעזוב את השימועים האלה.

מיכאל מלכיאור: זה לא לכבודו, גם אם מישהו מתנגד .

יולי תמיר: זה לא בגלל ההתנגדות.

מיכאל מלכיאור: כתוב שבגלל שנתנו ראיון לעיתון.

רונית תירוש: אני אקריא לכם את זה.

רונית תירוש: אני חייבת להקריא.

רונית תירוש: השרה כל פעם מספרת סיפורים.

רונית תירוש: הנה האמת.

מיכאל מלכיאור: אני מבקש מהמשרד לרדת מהשימועים האלו.

מיכאל מלכיאור: אני לא חושב שיש בהם צורך.

מיכאל מלכיאור: זה חלק מהשיח הדמוקרטי שאנחנו מעודדים.

אורה גבריאלי: אני מנהלת בית ספר אחווה ברמלה.

אורה גבריאלי: אני רוצה להציג את הקול האחר.

אורה גבריאלי: אני שומעת כאן את החברים ואני מרגישה שמדברים מתוך כאב אבל יש לי הרגשה שאנחנו חיים בעולם אחר ואני רוצה כרגע לדבר רק על עובדות ולא על פירושים ולא על הבנות.

אורה גבריאלי: אני מדברת על עובדות שלנו מהשטח ולא אמרתי שמישהו כאן לא דיבר על עובדות.

אורה גבריאלי: אני כרגע מייצגת את הצד של המורים שמרוצים, את הצד של המורים שנכנסו לרפורמה ואמרו להם שמי שלא רוצה יצא מהרפורמה.

אורה גבריאלי: אף אחד לא ביקש לצאת מהרפורמה ואפשר לבדוק את זה.

אורה גבריאלי: השתדלנו לשבת בשקט כאשר אתם כמקהלה מאוד התלהמתם.

אורה גבריאלי: יש גם קול אחר של מורים וראוי שהוא יישמע.

אורה גבריאלי: אני רוצה לומר בואו לא נהפוך את כל הקערה.

אורה גבריאלי: כאשר יש תהליך של שינוי, הוא מורכב, קל וחומר במערכת החינוך.

אורה גבריאלי: צריך לשמוע את כל הצדדים והצד שלנו – אני מדברת על עובדות – הוא שמורים יכלו לבחור בתחילת השנה.

אורה גבריאלי: זה היה תהליך מאוד קשה, אני מודה, כיוון שהמורים ניזונו מהאינטרנט.

אורה גבריאלי: אני אומרת לכם שמורות שלי שישבתי אתן לשיחות אישיות לא פתחו אפילו את הסימולטור כיוון שהן לא האמינו שהולך להתרחש שינוי.

אורה גבריאלי: כאשר מורים פתחו את הסימולטור, לא היה מורה אחד שלא קיבל בדיוק את מה שהובטח לו.

אורה גבריאלי: מדובר על מורים בבית ספרי, ויושבים כאן מורים שיכולים להעיד, ששיפרו שכר מ-2,000 עד 3,000 שקלים ברוטו.

אורה גבריאלי: אלה עובדות.

רונית תירוש: שכר מינימום היה 3,000 שקלים.

רונית תירוש: תבדקי את העובדות.

אורה גבריאלי: מורה חדש שנכנס למערכת שיכול להשתכר קרוב ל-6,000 שקלים, אם הוא מחנך כיתה זה עוד 530 שקלים.

אורה גבריאלי: רבותיי, אני אמרתי שאני מדברת מהשטח ולא על תחושות.

מיכאל מלכיאור: אני רוצה לשמוע את ראשי ארגוני המורים.

יוסי וסרמן: כבוד היושב-ראש, אני אהיה קצר כי אני יודע שבשעה 2:00 מפנים אותנו מכאן.

יוסי וסרמן: אני מכבד את כל חבריי היושבים כאן, את אלה שמתנגדים לרפורמה ואת אלה שבעד הרפורמה.

יוסי וסרמן: אני מכבד את כולם.

יוסי וסרמן: אנחנו הלכנו על הרפורמה על מנת להפסיק את הדשדוש של 60 שנות חינוך.

יוסי וסרמן: הלכנו בתיאום שני הארגונים, נפרדנו ואנחנו המשכנו ואנחנו מתכוונים לבסס את הרפורמה במדינת ישראל.

יוסי וסרמן: היינו מאוד רוצים לשלב ידיים וללכת יחדיו, ופניתי גם ליושב-ראש ארגון המורים חמש פעמים וביקשתי שנלך יחד, נתקן, נשפר ונשנה.

יוסי וסרמן: אני מתנגד להכריח, לאיים, להוציא מבית הספר וכולי.

יוסי וסרמן: לא ניתן יד לכך.

יוסי וסרמן: אני פונה לכל מורה ומבקש ממנו לפנות אלינו כי אנחנו נטפל נקודתית בכל מורה.

יוסי וסרמן: מוסדות הסתדרות המורים – לא יוסי וסרמן, למרות ששמים את הדגש עלי ושולחים מיילים לכל חברי הכנסת, מכתב באותו נוסח, הכל מכוון והכל יזום אבל אני לא החלטתי אישית – החליטו ואני גאה להיות שותף לשינוי פני מערכת החינוך.

יוסי וסרמן: כאמור, ההחלטה היא של מוסדות הסתדרות המורים פה אחד.

קריאה: איך אפשר כל הזמן לשמוע את השטויות האלה, עם כל הכבוד?

מיכאל מלכיאור: אפשר.

מיכאל מלכיאור: אנחנו עדיין במדינה שאחד חושב שהדברים שנאמרים הם שטויות אבל למישהו אחר מותר לשמוע.

קריאה: לשמוע ולגחך.

קריאה: אתה צודק.

יוסי וסרמן: אני לא נגרר לצעקות.

יוסי וסרמן: אני אומר לך ש-122 חברי מרכז מכל הסיעות אישרו את הרפורמה פה אחד שלוש פעמים.

יוסי וסרמן: שלוש פעמים, תיקון אחר תיקון ואנחנו ממשיכים לתקן וממשיכים לשפר.

יוסי וסרמן: אני אומר לך שזוהי רפורמה של כל המורים.

יוסי וסרמן: זאת לא רפורמה שלנו, בטח לא שלי.

יוסי וסרמן: הרי יכולתי לשבת חמש שנים ולא לעשות שום דבר אלא להעביר קדנציה ולומר יפה תודה, אבל אני רוצה לשנות את מה שניתן לשנות.

יוסי וסרמן: באה הזדמנות שהממשלה, המדינה, מוכנה לבוא לקראתנו ולתת כסף בשונה מדוברת שרצו לפטר 20 אלף מורים.

יוסי וסרמן: היום מביאים כסף מהבית ונותנים.

יוסי וסרמן: אנחנו מזמינים את כל מי שמתנגד ורוצה באמת לקיים דיאלוג.

יוסי וסרמן: אני מזמין אותו באופן אישי על מנת להסביר לו את הדברים.

יוסי וסרמן: אתמול הייתי בנתניה בכינוס של מורים מחטיבות הביניים, הם נדהמו מהדברים ששמעו כי הזינו אותם בשקרים מגמתיים ואילו אתמול הם שמעו את האמת.

קריאה: את האמת שלך.

יוסי וסרמן: אני חושב שלא צריך להתיש את הכוח בכל מיני מלחמות מיותרות.

רונית תירוש: מה אמרת?

רונית תירוש: אדוני היושב-ראש, שרת החינוך בזה הרגע אומרת לי "חתיכת חרא".

יולי תמיר: לא.

יולי תמיר: זה לא מה שאמרתי.

יולי תמיר: אמרתי שאת הזבל והחרא שהשארתם.

רונית תירוש: אני לא מאמינה.

רונית תירוש: אני יושבת ומקשיבה לו והיא אומרת לי "חתיכת חרא".

יולי תמיר: סליחה, את לא הקשבת.

יולי תמיר: אמרתי שאת הזבל והחרא שאתם השארתם עוד מתקנים במערכת.

יולי תמיר: עם כל הכבוד, את הזבל שאת השארת במערכת, אני עוד מפנה לצערי.

יולי תמיר: את הקיצוצים שאת השארת במערכת אני עוד מפנה.

רונית תירוש: אדוני היושב-ראש, אני מוחה.

רונית תירוש: אני מבקשת, זאת ועדת החינוך.

רונית תירוש: אני יושבת ומקשיבה ליושב-ראש הסתדרות המורים, למזכיר הסתדרות המורים, והיא אומרת לי "חתיכת חרא".

יולי תמיר: גבירתי, המרמור האישי שלך לא יכול להיות תחליף פעולה.

רונית תירוש: היא לא נורמלית.

יוסי וסרמן: בשנת הלימודים הבאה מעל 21 אלף מורים יהיו ברפורמה.

יוסי וסרמן: עד עכשיו 7,300 מורים היו ברפורמה, 80 אלף היו מחוץ לרפורמה ולא הכירו אותה והיו חשופים לכל המגמתיות של אנשים אינטרסנטיים ששיקרו להם והוליכו אותם שולל.

יוסי וסרמן: זוהי הבעיה.

רן ארז: משפט מורכב אחד.

רן ארז: אני האחרון שמתנגד לכך שלא יכירו בארגונים יציגים.

רן ארז: הסתדרות המורים היא ארגון יציג לגבי חבריו שהחליטה לעשות הסכם והחליטה לעשות רפורמה.

רן ארז: הם חשבו שזה מה שנכון להם לעשות.

רן ארז: לנו יש הסכם קיבוצי חתום על ידי שרת החינוך ושר האוצר שכל מורה מחויב ברפורמה המקובלת על הארגון שלו.

רן ארז: אנחנו לא מקבלים את אופק חדש ובכל זאת מאלצים את המורים שלנו בכוח ובאיומים להיכנס לאופק חדש.

רן ארז: כמו שיש לכם מכתבים, גם לי יש מכתבים.

רן ארז: אני רוצה לומר משפט אחד ובזה סיימתי.

רן ארז: המצב היום במערכת החינוך דומה מאוד לאותו נער שחוזר מתנועת הצופים במוצאי שבת, כולו שרוט וחבוט ושואלת אותו האימא למה הוא שרוט ומה קרה.

רן ארז: הוא אומר שהוא רצה לעשות מצווה.

רן ארז: איזו מצווה?

רן ארז: הוא רצה לעזור לזקנה לעבור את הכביש.

רן ארז: אז למה אתה שרוט?

רן ארז: כי היא לא רצתה לעבור את הכביש.

רן ארז: זה בדיוק מה שקורה היום במערכת החינוך.

מיכאל מלכיאור: אני מצטער, אני לא יכול להמשיך את הדיון.

מיכאל מלכיאור: אני מצטער על זה שלא היה ניתן לעשות את הדיון בצורה חינוכית ותרבותית.

מיכאל מלכיאור: גם אם יש הרבה מאוד רגשות וכאבים, אפשר להוציא אותם בצורה מסודרת.

מיכאל מלכיאור: אני חושב ששמענו כאן דברים מצדדים שונים.

מיכאל מלכיאור: אנחנו ודאי נמשיך בוועדת החינוך לעקוב אחרי הדברים.

מיכאל מלכיאור: אני פונה גם אל יוסי, אני יודע שלפעמים יש הרבה רגשות כאשר אחד חושב שהוא חשוב והשני חושב שהוא לא הוגן.

מיכאל מלכיאור: אני חושב שחייבים לאפשר את השיח ולאפשר אותו למורים והמורות שבאים ממקום של כנות, גם אם מרגישים שדברים לא סבירים, לא הגונים ושאין נתונים מדויקים.

מיכאל מלכיאור: צריך לאפשר את השיח הזה בתוך המסגרת של הארגון שאתה מנהל אותו.

מיכאל מלכיאור: אני חושב שזה חשוב וראוי.

מיכאל מלכיאור: אם הולכים לדבר שהוא כל כך משמעותי בתוך החברה הישראלית, חשוב מאוד שהקליינטים המרכזיים של מי שצריך לבצע את זה ירגישו ששומעים אותם.

מיכאל מלכיאור: לכן אני מאוד רוצה לקרוא גם למשרד החינוך וגם להסתדרות המורים לאפשר במהלך מאוד חשוב – ואני חושב שיש פה מהלך חשוב, ואין לי שום ספק שבמיוחד מה שמדבר אלי, ואני לא מסתיר את זה, אלה השעות הפרטניות שהיו מאוד חסרות במערכת – לאפשר שיח גם על הפיצוי של השעות הללו והתשלום עבור השעות הללו, וגם על החששות לגבי כל הנושאים שחלקם עלו כאן וחלקם לא הספקנו להעלות.

מיכאל מלכיאור: אני מבקש לאפשר לשיח הזה להתקיים בצורה ראויה כדי שאפשר יהיה להגיע למסקנות, ואם צריך עדכונים ושינויים, גם זה מותר לעשות.

מיכאל מלכיאור: אנחנו נמשיך את הדיון.

רונית תירוש: אני מבקשת להציע לסיכום אדוני היושב-ראש.

רונית תירוש: יוסי וסרמן כבר הצהיר – אני מפרשת את זה כך – שהוא יגבה כל אחד, כלומר, תיתן את התמיכה לכל אחד שמקבל איומים, שימועים וכדומה ממשרד החינוך.

רונית תירוש: אני חושבת שאתם הכתובת כגוף שמייצג אותם.

רונית תירוש: והיה ולא תקבלו מענה שם, אני רוצה להציע את ועדת הכנסת שתפנו אליה, רק אחרי שמיציתם את האינסטנציות האלה.

קריאה: אני רוצה שהשרה תאמר קבל עם ועדה שאנחנו כמורים לא מחויבים לקבל.

יולי תמיר: כל פעם שיוסי וסרמן יפנה אלי בבעיה, אני אענה לה.

קריאה: לא, זאת התחמקות.

יולי תמיר: הוא הארגון המקצועי.

יולי תמיר: מי שיפנה אליו, הוא יפנה אלי, אני אענה.

רונית תירוש: אדוני היושב-ראש, לא השגנו שום דבר.

רונית תירוש: זה פשוט לא יאומן.

קריאה: שייתנו למורים לצאת בכבוד מהמערכת.

מיכאל מלכיאור: תודה רבה.